《支离叟二松歌》
清代·李锴

物有奇伟每绝伦，意想所及犹非真。乾坤乃有此松树，被发狂叫惊天阍。

何如于此诡托根，皴皮斑駮苍龙鳞。千年偪侧忽怒伸，娲石迸裂青天痕。

风雷倒激铁干偃，日月低荡秋阴昏。下有一株不盈尺，连蜷夭矫蟠龙孙。

二者夫谁是化身，伸缩大小真有神。诸松鹓鶱复凤翥，视此一切非其群。

形神直追古苍颉，冠剑俨对荆灵均。阴森不敢久相逼，鬼物呵护如欲嗔。

委蛇却下恣太息，回首一峰沈乱云。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。